
A hódmezővásárhelyi gyökérzónás mintatelep transzport folyamatainak részletes elemzése, a műtárgy belső pontjain végzett mérések segítségével

A dolgozat témája a vízszintes átfolyású gyökérzónás szennyvíztisztító rendszerekben zajló transzport folyamatok vizsgálata.
A jelenlegi módszereknél precízebb tervezhetőséghez szükség van egy olyan modell létrehozására, mely jobban leírja a műtárgyban zajló azon áramlástorzító folyamatokat is, melyek bonyolultságuk miatt mindmáig csak részlegesen ismertek számunkra.
A konzervatív nyomjelzőanyag transzport vizsgálat egy olyan kutatási módszer, mely segít jó közelítéssel meghatározni a műtárgyban zajló áramlási folyamatokat. Ezzel a mérési módszerrel végzett mérési eredmények adják kutatásom alapját. Kutatásom másik bázisául Dittrich Ernő és Klincsik Mihály (2013, 2014) új vizsgálati eredményei szolgáltak, melyek a hosszanti átfolyású gyökérzónás műtárgyak kifolyási pontjára kifejlesztett vizsgálati módszereket alkalmaztam és fejlesztettem tovább a műtárgy belső pontjaira.
Kutatásom igazolta, hogy a hagyományos transzport modellezéshez használt függvény típusok nem megfelelő pontosságúak, ezért új függvénytípusok keresése vált szükségessé. A vizsgálataim kimutatták, hogy a legjobban illeszkedő eloszlás típus a Frechet-eloszlás.
Egy Maple környezetben egyedileg fejlesztett illesztési eljárást használtam, mely a kívánt eloszlásfüggvény típusok sűrűségfüggvényeit illesztette rá a mérési eredményekre, majd vizsgálta az illesztés pontosságát. Az így kapott eredményeket értékelve azt tapasztaltam, hogy Frechet-eloszlás sűrűség függvénye jobban közelíti a valóságot a nemzetközi szinten napjainkig publikált transzport modellek függvénytípusainál.
A Frechet-eloszlás felhasználásával elemeztem a vizsgált hódmezővásárhelyi hosszanti átfolyású gyökérzónás műtárgy belső pontjainak áramlástani torzulásait, illetve kidolgoztam egy közelítő eljárást a keresztmetszeti diverzitás kimutatására is. A vizsgálatom azt is kimutatta, hogy a belső pontokon végzett mérési eredmények bizonyos esetekben olyan mértékű torzulásokat mutatnak, ahol a Frechet-eloszlás sem ad megfelelő pontosságú közelítést. Ezért egy Maple környezetben egyedileg fejlesztett osztott konvektív-diszperzív modellt is illesztettem, mely azon túl, hogy kiváló illeszkedési eredményeket adott, még alkalmas a műtárgy belsejében zajló transzport folyamatok számszerűsíthető módon történő megismerésére.
Kutatási eredményeim reményeim szerint nemzetközi szinten is hozzájárulhatnak a gyökérzónás műtárgyakon belül zajló transzport folyamatok részletesebb megismeréséhez.



